Disney รวมกับ Fox สำเร็จแล้ว
2 บริษัทยักษ์ใหญ่ของวงการภาพยนตร์  ได้รับการอนุมัติจากผู้ถือหุ้น  โดย Disney จะเข้าซื้อ Fox ในราคา 71,300 ล้านดอลลาร์สหรัฐ
28 ก.ค. 2561

Disney รวมกับ Fox สำเร็จแล้ว
สงครามกับ Netflix กำลังเริ่มขึ้น / โดย ลงทุนแมน
2 บริษัทยักษ์ใหญ่ของวงการภาพยนตร์
ได้รับการอนุมัติดีลประวัติศาสตร์จากผู้ถือหุ้น
โดย Disney จะเข้าซื้อ Fox ในราคา 71,300 ล้านดอลลาร์สหรัฐ
หรือคิดเป็นเงินไทย 2.4 ล้านล้านบาท
การรวมกันในครั้งนี้คาดว่าจะเสร็จสมบูรณ์ในปีหน้า
จริงๆ แล้ว สองบริษัทนี้จะรวมกันมาตั้งนานแล้ว โดย Disney เคยขอเสนอซื้อในราคา 52,400 ล้านดอลลาร์สหรัฐ
แต่มีบริษัท Comcast มาขัดจังหวะ แย่งขอยื่นเสนอซื้อ Fox 65,000 ล้านดอลลาร์สหรัฐ
หลักจากนั้น 1 สัปดาห์ Disney สวนกลับทันควันว่าเพิ่มข้อเสนอให้เป็น 71,300 ล้านดอลลาร์สหรัฐ
การรวมครั้งนี้จะเกิดอะไรขึ้นบ้าง?
เรื่องแรก เราน่าจะได้เห็นฮีโร่ในจักรวาล Marvel มา featuring กับฮีโร่ใน X-MEN
เรื่องที่น่าสนใจต่อมาคือ ภาพยนตร์ทำเงินเกินครึ่งของทั้งตลาดจะตกเป็นของบริษัท Disney
คงไม่ต้องบรรยายว่า Fox และ Disney มีภาพยนตร์เรื่องอะไรอยู่ในมือบ้าง
Star Wars Avenger Avatar X-MEN Deadpool รวมไปถึงการ์ตูนต่างๆ ที่นำกลับมารีเมคใหม่ได้เป็นร้อยรอบ
เรื่องที่น่าสนใจที่สุดของดีลนี้กลับไม่ใช่ ตัว Disney หรือ Fox
แต่กลับเป็น Netflix บริษัทที่เกิดหลัง Disney เกือบร้อยปี แต่ตอนนี้มี Market Cap มากกว่า Disney เสียอีก
แน่นอนว่าเรื่องที่เราจะได้เจอคือ Disney จะดึงภาพยนตร์ของตัวเอง กลับไปที่สตรีมมิ่งของตนเองชื่อ Hulu
เมื่อก่อน Disney กับ Fox ถือคนละ 30% ใน Hulu
มาตอนนี้ Disney ก็เหมือนกับถือใน Hulu 60% ไปแล้ว
ตอนนี้ภาพยนตร์สตรีมมิ่งของ Netflix ถือว่าเป็นผู้นำของโลก
และพฤติกรรมการดูภาพยนตร์ของคนได้ค่อยๆ เปลี่ยนไปแล้ว
ตอนนี้เราสามารถดูภาพยนตร์ที่มีคุณภาพเหมือนกับฉายในภาพยนตร์ก่อนใคร โดยไม่ต้องรอให้ฉายในภาพยนตร์ก่อน
สิ่งนี้ Netflix ได้สร้างขึ้นมาเรียกว่า Netflix Original ซึ่งไม่มีคาดคิดว่าจะมาถึงจุดนี้
รู้ไหมว่าปีนี้ Netflix ปีนี้ได้วางงบสร้างคอนเทนท์ภาพยนตร์มากถึง 13,000 ล้านดอลลาร์สหรัฐ หรือ 4.3 แสนล้านบาท งบขนาดนี้ Disney ยังใช้ไม่ถึง
ถ้าให้ Netflix ใช้งบที่บ้าคลั่งแบบนี้ไป 3 ปี ก็เกือบเท่ามูลค่าที่ Disney ยื่นเสนอซื้อ Fox ในตอนแรกแล้ว
เรียกได้ว่า Netflix ไม่ง้อคอนเทนท์เก่าที่ต้องฉายในโรง แต่เดินหน้าสร้างคอนเทนท์ใหม่ให้ฉายครั้งแรกแบบสตรีมมิ่งไปเรื่อยๆ
จึงไม่ต้องแปลกใจว่า Netflix จะมีภาพยนตร์ และซีรีส์ใหม่มากมายในนั้น และน่าตื่นตาตื่นใจ ไม่แพ้การไปดูในโรง
ค่าสมาชิกของ Netflix คือ 280 บาท
วิธีการของ Netflix คือการต้องการกินรวบการดูหนังให้คนจ่ายเหมารายเดือน ดูกี่เรื่องก็ได้ราคาเดิม แต่ Netflix มีหน้าที่จัดหาคอนเทนท์ดีๆ มาให้ผู้ดู
เรื่องนี้ดูเป็นการกระทำที่บ้าคลั่ง แต่ตอนนี้ Netflix มี scale ที่มากพอที่จะทำแบบนั้นได้
ตอนนี้ Netflix มีสมาชิกอยู่ที่ 117 ล้านคนทั่วโลก และปีที่ผ่านมามีรายได้ 3.7 แสนล้านบาท
ถ้าถามว่าศึกครั้งนี้ใครชนะคงตอบยาก
หลายคนบอกว่าภาพนี้เหมือนเคยเกิดขึ้นตอนไอโฟนมาตีตลาดโนเกีย
แต่สำหรับลงทุนแมนคงต้องบอกว่า โนเกียในคราวนี้น่าจะรู้ตัวทัน และกำลังวางแผนโต้กลับในเร็วๆ นี้..